Bent Bøgsted (DF), 2010-05-31:
Forslaget er jo, kan man sige, selv om det ikke fylder så meget som forslag, alligevel et stort forslag, og det går kort og godt ud på, at dagpengeperioden … Det var hurtigt, at taletiden løb ud, fru formand; jeg går ud fra, at jeg har 5 minutter.
Forslaget her om dagpengeperioden går ud på, at dagpengeperioden nedsættes fra 4 år til en 2-årig periode inden for 3 år.
Det er et forslag, der kom i forbindelse med genopretningspakken, hvor vi stod over for at tage beslutninger om, hvordan vi skulle få landet på ret køl igen.
Der var mange forslag i spil; på det tidspunkt var bl.a. også et forslag om at fastfryse overførselsindkomsterne.
I den forbindelse havde vi også store overvejelser i Dansk Folkeparti om, hvad vi skulle gøre.
Det er altid en svær beslutning, når man skal tage ansvar for noget, og det er der nok også nogle her i Folketingssalen der finder ud af på et tidspunkt.
Skal man tage ansvaret, kan det godt koste noget; det er ikke en nem beslutning, man skal træffe, og det vil give meget modstand.
Men Dansk Folkeparti har taget ansvaret for, at vi skal have genoprettet landets økonomi.
Vi skal kort og godt have landet på fode igen, og vi skal også have fremtidssikret landet med hensyn til arbejdskraft, set i lyset af at vi kommer til at mangle arbejdskraft om nogle ganske få år, hvor der er store årgange, der forsvinder fra arbejdsmarkedet.
I den forbindelse begyndte vi så at se på, hvordan det ville se ud med at få folk til at blive længere tid på arbejdsmarkedet og mere aktivt søge de job, der er, og der kom en forkortelse af dagpengeperioden så ind i spillet.
Vi tog så den beslutning, at vi godt kunne være med til at sætte dagpengeperioden ned fra 4 år til 2 år – dette vel at mærke i lyset af at vi samtidig siden februar havde arbejdet på en pakke vedrørende langtidsledighed, hvor vi ville gøre en stor indsats for at få de langtidsledige ud i virksomhederne, ud i job.
I den forbindelse skal jeg da gøre opmærksom på, at der i den pakke ligger rigtig mange gode tiltag, bl.a. en virksomhedsrettet indsats over for de langtidsledige, hvor en konsulent direkte opsøger virksomhederne og finder ud af, hvor de ledige job er, og tager hånd i hanke med de langtidsledige.
Derfor kom vi så også til den beslutning, at vi godt kunne være med til at forkorte dagpengeperioden, når vi samtidig ydede en ekstraordinær indsats for at få de langtidsledige ud i job igen.
Havde vi ikke haft en indsats over for de langtidsledige, ville det have været noget sværere at komme til den beslutning.
Men der er jo så også en del, vi skal have set på i forbindelse med det her.
Bl.a. vil jeg bede ministeren om at se lidt mere på den lov om seniorjob, vi vedtog i 2008, der giver alle ret til et seniorjob, når de kommer over 55 år.
De får på den måde ret til et job, som gør, at de ikke falder ud af systemet, og de kan have et seniorjob, indtil de kan få efterløn.
Det er en vigtig ting, vi skal have op at køre.
Jeg er ikke sikker på, det fungerer helt, som det skal ude i kommunerne, og derfor håber jeg, at ministeren vil være med til at se positivt på at få noget mere oplysning ud om, hvordan det kan fungere.
Men når alt kommer til alt, er vi ikke så nervøse for, at der skal blive rigtig mange, der falder ud af systemet, for vi kan nemlig se, at mange, når de kommer til grænsen, begynder at få job.
Og vi kan da også se på de historier, der har været i avisen her de sidste par dage, hvor der har været folk, der har snakket om, at de nu måtte sælge huset, at der er utrolig mange misforståelser i forbindelse med det her.
Bl.a. er det sådan, at dem, der pr. 1. juli har gået ledige i under 2 år, har en dagpengeperiode på 2 år.
Dem, der har gået ledige i længere end 2 år, når vi kommer til 1. juli, kører kort og godt videre på den gamle ordning med en dagpengeperiode på 4 år.
Det vil jo sige, at hvis der er nogle, der i dag har gået ledige i 2½ år, som falder ud af systemet, fordi de falder for grænsen for dagpenge, så er det ikke på grund af de nye regler, så er det på grund af den 4-års-periode, de er i i forvejen.
Det er sådan nogle misforståelser, som findes, og som vi selvfølgelig også skal have gang i oplysningerne om.
Det er jeg sikker på at ministeren også vil sætte gang i.
Og nu kan jeg se, at den røde lampe lyser.